LV Eiropas Savienības Oficiālais Vēstnesis C 257/1

KOMISIJAS PAZIŅOJUMS

To datu atjaunināšana, kurus izmanto, lai aprēķinātu sodanaudas un kavējuma naudas, ko Komisija ierosina Tiesai piemērot pienākuma neizpildes procedūrās

(2015/C 257/01)

I. IEVADS

Ar Komisijas 2005. gada paziņojumu par EK Līguma 228. panta īstenošanu (1) (tagad Līguma par Eiropas Savienības darbību (LESD) 260. panta 1. un 2. punkts) ir izveidots pamats, ko Komisija izmanto, lai aprēķinātu finansiālo sankciju (sodanaudas vai kavējuma naudas) summu, ko tā prasa Tiesai piemērot gadījumos, kad Komisija vēršas Tiesā, ievērojot LESD 260. pantu, saistībā ar pienākuma neizpildes procedūru pret dalībvalsti.

Nākamajā paziņojumā, kas tika pieņemts 2010. gadā (2), par to datu atjaunināšanu, kuru izmanto minētajos aprēķinos, Komisija noteica, ka makroekonomiskie dati ik gadu jāpārskata, lai ņemtu vērā inflāciju un iekšzemes kopprodukta (“IKP”) izmaiņas.

Ar šo paziņojumu izdarītā gadskārtējā atjaunināšana balstās uz inflāciju un IKP izmaiņām (3) katrā dalībvalstī. Izmantojams attiecīgais inflācijas rādītājs un IKP statistika par laiku divus gadus pirms atjaunināšanas (“n-2 noteikums”), jo divi gadi ir minimālais laikposms, kas nepieciešams, lai iegūtu relatīvi stabilus makroekonomiskos datus. Šā paziņojuma pamatā tādējādi ir ekonomikas dati par nominālo IKP un IKP deflatoru 2013. gadā (4) un pašreizējais dalībvalstu balsstiesību sadalījums Padomē.

II. ATJAUNINĀJUMU SASTĀVDAĻAS

Pārskatāmo ekonomikas kritēriju saraksts:

— kavējuma naudas standarta pamatsumma (5), kas pašlaik noteikta EUR 660 dienā, jāpārskata atbilstoši inflācijai,

— sodanaudas standarta pamatsumma (6), kas pašlaik ir noteikta EUR 220 dienā, jāpārskata atbilstoši inflācijai,

— īpašais reizinātājs n (7) jāpārskata atbilstoši attiecīgās dalībvalsts IKP, ņemot vērā tās balsu skaitu Padomē; aprēķinot sodanaudu un kavējuma naudu par dienu, reizinātājs n ir identisks,

— minimālā sodanaudas summa (8) jāpārskata atbilstoši inflācijai.

III. ATJAUNINĀJUMI

Lai aprēķinātu finansiālo sankciju (sodanaudas vai kavējuma naudas) summu, par kuru Komisija vēršas Tiesā saskaņā ar LESD 260. panta 2. un 3. punktu, tā izmanto šādus atjauninātus skaitļus:

1) kavējuma naudas aprēķinam izmantojamā standarta pamatsumma tiek noteikta EUR 670 dienā;

2) sodanaudas standarta pamatsumma tiek noteikta EUR 220 dienā;

3) īpašais reizinātājs n un minimālā sodanauda (EUR) 28 dalībvalstīm ir šāda: Īpašais reizinātājs n Minimālā sodanaudas summa (tūkstošos EUR) Beļģija 5,12 2 844 Bulgārija 1,51 839 Čehijas Republika 3,23 1 794 Dānija 3,13 1 739 Vācija 21,21 11 782 Igaunija 0,64 356 Īrija 2,60 1 444 Grieķija 3,48 1 933 Spānija 12,51 6 949 Francija 18,41 10 227 Horvātija 1,30 722 Itālija 16,05 8 916 Kipra 0,63 350 Latvija 0,72 400 Lietuva 1,16 644 Luksemburga 1,00 556 Ungārija 2,58 1 433 Malta 0,35 194 Nīderlande 6,79 3 772 Austrija 4,22 2 344 Polija 7,68 4 266 Portugāle 3,35 1 861 Rumānija 3,34 1 855 Slovēnija 0,89 494 Slovākija 1,69 939 Somija 2,79 1 550 Zviedrija 4,91 2 728 Apvienotā Karaliste 17,97 9 982

4) no šā paziņojuma pieņemšanas dienas lēmumos, ko Komisija pieņem par vēršanos tiesā saskaņā ar LESD 260. pantu, tā izmanto atjauninātos datus.

(1) SEC(2005) 1658 (OV C 126, 7.6.2007., 15. lpp.).

(2) SEC(2010) 923/3. Attiecībā uz ekonomikas datu gadskārtējo korekciju paziņojums tika atjaunināts 2011. gadā (SEC(2011) 1024 final), 2012. gadā (C(2012) 6106 final), 2013. gadā (C(2013) 8101 final) un 2014. gadā (C(2014) 6767 final).

(3) Saskaņā ar vispārīgajiem noteikumiem, kas izklāstīti 2005. un 2010. gada paziņojumā.

(4) Par inflācijas mērvienību izmanto IKP cenu deflatoru. Sodanaudas un kavējuma naudas vienotās pamatsummas tiek noapaļotas līdz tuvākajam desmitam. Minimālo sodanaudas summu noapaļo līdz tuvākajam tūkstotim. Reizinātāju n noapaļo līdz divām zīmēm aiz komata.

(5) Saskaņā ar definīciju kavējuma naudas par dienu standarta jeb vienotā pamatsumma ir fiksēta pamatsumma, kuru reizina ar noteiktu koeficientu. Šie koeficienti izriet no neizpildes smaguma un ilguma, īpašais reizinātājs n ir atkarīgs no konkrētās dalībvalsts, un tie izmantojami maksājuma aprēķinam.

(6) Aprēķinot sodanaudu, jāpiemēro pamatsumma. Attiecībā uz LESD 260. panta 2. punktu sodanaudu noteic, reizinot (sodanaudas) summu dienā (iegūst, reizinot sodanaudas pamatsummu ar neizpildes smaguma koeficientu, un šo reizinājumu reizina ar īpašo reizinātāju n) ar to dienu skaitu, kurās pienākums nav izpildīts, no pirmā sprieduma dienas līdz dienai, kad neizpilde novērsta, vai līdz dienai, kad pasludināts spriedums, kas minēts LESD 260. panta 2. punktā. Attiecībā uz LESD 260. panta 3. punktu saskaņā ar Komisijas paziņojuma “LESD 260. panta 3. punkta īstenošana” 28. punktu (SEC(2010)1371 final (OV C 12, 15.1.2011., 1. lpp.)) sodanaudu noteic, reizinot (sodanaudas) summu dienā (iegūst, reizinot sodanaudas pamatsummu ar neizpildes smaguma koeficientu, un šo reizinājumu reizina ar īpašo reizinātāju n) ar to dienu skaitu, kas pagājušas no dienas, kad beidzies termiņš direktīvas transponēšanai, līdz dienai, kad pasludināts pirmais spriedums, kas minēts LESD 258. pantā un 260. panta 3. punktā. Ja pirmajā teikumā minētā aprēķina rezultāts pārsniedz minimālo fiksēto sodanaudu, tad sodanaudu (dienā) ierosina Komisija.

(7) Īpašajā reizinātājā n ņem vērā dalībvalsts spēju maksāt (IKP) un tās balsu skaitu Padomē.

(8) Minimālā fiksētā sodanaudas summa katrai dalībvalstij tiek noteikta, izmantojot īpašo reizinātāju n. Ja sodanaudas summa nepārsniedz minimālo fiksēto sodanaudu, tad Tiesai tiek ierosinātā minimālā fiksētā sodanauda.